|  |
| --- |
| PATVIRTINTA |
| Klaipėdos miesto savivaldybės |
| tarybos 2014 m. rugsėjo 15 d. |
| sprendimu Nr. T2-182 |

**BIUDŽETINĖS ĮSTAIGOS KLAIPĖDOS SOCIALINIŲ PASLAUGŲ CENTRO „DANĖ“ NUOSTATAI**

**I SKYRIUS**

**BENDROJI DALIS**

1. Klaipėdos socialinių paslaugų centras „Danė“ (toliau vadinama –Centras) yra savivaldybės biudžetinė įstaiga, kurios paskirtis yra užtikrinti globos (rūpybos), ugdymo ir trumpalaikės (ilgalaikės) socialinės globos paslaugų teikimą Klaipėdos miesto vaikams, likusiems be tėvų globos, kuriems nustatyta laikinoji ar nuolatinė globa (rūpyba) bei dienos socialinės globos paslaugų teikimą senyvo amžiaus ir suaugusiems asmenims su negalia.

2. Centras savo veikloje vadovaujasi Lietuvos Respublikos Konstitucija, Jungtinių Tautų vaiko teisių konvencija, Lietuvos Respublikos civiliniu kodeksu, Lietuvos Respublikos vietos savivaldos įstatymu, Lietuvos Respublikos vaiko teisių apsaugos pagrindų įstatymu, Lietuvos Respublikos biudžetinių įstaigų įstatymu, Lietuvos Respublikos socialinių paslaugų įstatymu, Lietuvos Respublikos biudžeto sandaros įstatymu ir kitais įstatymais, Lietuvos Respublikos Vyriausybės nutarimais, Lietuvos Respublikos socialinės apsaugos ir darbo ministro įsakymais, Klaipėdos miesto savivaldybės tarybos sprendimais ir Klaipėdos miesto savivaldybės administracijos direktoriaus įsakymais, kitais teisės aktais ir šiais nuostatais.

3. Centras yra viešasis juridinis asmuo, turintis nuostatus, antspaudą su savo pavadinimu ir kitą atributiką, sąskaitą banke. Centrobuveinės adresas – Kretingos g. 44, 92317 Klaipėda.

4. Centro savininkė yra Klaipėdos miesto savivaldybė.

5. Centras vykdo veiklą, kurios kodai pagal Ekonominės veiklos rūšių klasifikatorių yra:

5.1. kita stacionarinė globos veikla – 87.90;

5.2. kitų maitinimo paslaugų teikimas – 56.29;

5.3. kita žmonių sveikatos priežiūros veikla – 86.90;

5.4. nesusijusio su apgyvendinimu socialinio darbo su pagyvenusiais ir neįgaliaisiais asmenimis veikla – 88.10.

6. Centro nuostatai keičiami Lietuvos Respublikos biudžetinių įstaigų įstatymo nustatyta tvarka.

7. Centras yra globojamo (rūpinamo) vaiko atstovas pagal įstatymą, turintis įstatymų nustatyta tvarka užtikrinti be tėvų globos likusiam vaikui globą (rūpybą), ginti jo teises bei teisėtus interesus ir atstovauti jam.

8. Jeigu veiklai, numatytai nuostatuose, reikalinga licencija, tai tokią licenciją įstaiga privalo turėti.

**II SKYRIUS**

**TIKSLAI IR FUNKCIJOS**

9. Centro veiklos tikslai:

9.1. teikti socialinę globą vaikams iki 18 metų, o jei vaikas mokosi pagal bendrojo lavinimo programą ar pagal formaliojo profesinio mokymo programą – iki 21 metų;

9.2. parengti vaikus savarankiškam gyvenimui ir integracijai visuomenėje;

9.3. užtikrinti be tėvų globos likusiam vaikui globą (rūpybą), ginti vaiko asmenines, turtines teises ir teisėtus interesus;

9.4. sudaryti vaikui artimas šeimos aplinkai gyvenimo sąlygas, atitinkančias jo amžių, sveikatą ir brandą;

9.5. užtikrinti vaikui teikiamų socialinių ir ugdymo paslaugų kokybę;

9.6. dirbti socialinį darbą su vaiku ir jo tėvais įgyvendinant vaiko laikinosios ar nuolatinės globos (rūpybos) planą;

9.7. sudaryti sąlygas senyvo amžiaus ir suaugusiems asmenims su negalia, gauti pagal jų savarankiškumą reikiamas socialines paslaugas, kad būtų užtikrintas jų orus gyvenimas bendruomenėje.

10. Centras, įgyvendindamas tikslus, atlieka šias funkcijas:

10.1. vertina individualius vaiko poreikius, sudaro ir įgyvendina individualius vaiko socialinės globos planus;

10.2. ugdo vaiko gebėjimus, rūpinasi jo dvasiniu ir fiziniu ugdymu, skatina vaiko fizinę, psichinę bei socialinę brandą, ugdo pilietiškumą, dorinius, šeiminius, darbinius, socialinius, sveikos gyvensenos ir higienos įgūdžius;

10.3. sudaro sąlygas vaiko saviraiškai, parinkdami jo poreikius ir pomėgius atitinkančias ugdymo įstaigas;

10.4. sudaro teisės aktų nustatyta tvarka tinkamas sąlygas globojamai (rūpinamai) nepilnametei gyventi kartu su savo vaiku ir dalyvauti jį auklėjant;

10.5. bendradarbiauja su valstybės ir savivaldybės įstaigomis ir institucijomis, spręsdami socialinės globos organizavimo ir teikimo, globėjų (rūpintojų) paieškos bei įvaikinimo klausimus;

10.6. bendradarbiauja su vaikų ugdymo ir mokymo įstaigomis vaiko mokymosi klausimais;

10.7. bendradarbiauja su vaiko tėvais ir kitais jo artimaisiais giminaičiais, siekdami atkurti ar palaikyti tarpusavio ryšius, sudarančius prielaidas vaikui grįžti į tėvų šeimą;

10.8. vykdo vaikų su negalia specialųjį ugdymą;

10.9. teisės aktų nustatyta tvarka administruoja globotinių turtą, tvarko iš globojamų (rūpinamų) vaikų turto gaunamų pajamų ir išlaidų apskaitą;

10.10. organizuoja ir teikia dienos socialinės globos paslaugas senyvo amžiaus ir suaugusiems asmenims su negalia;

10.11. teisės aktų nustatyta tvarka veda buhalterinę apskaitą ir ruošia statistines ataskaitas;

10.12. atlieka kitas įstatymų, Lietuvos Respublikos Vyriausybės nutarimų ir kitų teisės aktų nustatytas funkcijas.

**III SKYRIUS**

**ĮSTAIGOS SAVININKAS IR JO FUNKCIJOS**

11. Centro savininko teises ir pareigas įgyvendina Klaipėdos miesto savivaldybės taryba.

12. Klaipėdos miesto savivaldybės tarybos funkcijos:

12.1. tvirtina ir keičia Centro nuostatus;

12.2. priima sprendimą dėl Centro buveinės pakeitimo;

12.3. priima sprendimą dėl Centro reorganizavimo ar likvidavimo;

12.4. priima sprendimą dėl Centrofilialo steigimo ir jo veiklos nutraukimo;

12.5. skiria ir atleidžia likvidatorių arba sudaro likvidacinę komisiją ir nutraukia jos įgaliojimus;

12.6. sprendžia kitus Lietuvos Respublikos įstatymuose bei teisės aktuose ir Centro nuostatuose jos kompetencijai priskirtus klausimus.

**IV SKYRIUS**

**VALDYMAS**

13. Centro vadovas yra vienasmenis biudžetinės įstaigos valdymo organas. Centro direktorių įstatymų nustatyta tvarka priima ir atleidžia Klaipėdos miesto savivaldybės taryba arba jos įgaliota institucija.

14. Centro administracijos padalinių veikla reguliuojama Centro direktoriaus tvirtinamomis Centrodarbo tvarkos taisyklėmis, Centro struktūrinių padalinių nuostatais, darbuotojų pareigybių aprašymais.

15. Centrodirektoriaus atlyginimą nustato, skiria drausmines nuobaudas ir skatina Klaipėdos miesto savivaldybės taryba arba jos įgaliota institucija.

16. Centro direktorius:

16.1. vykdo Lietuvos Respublikos biudžetinių įstaigų įstatymo jam nustatytas pareigas;

16.2. leidžia įsakymus, organizuoja ir kontroliuoja jų vykdymą;

16.3. organizuoja Centro darbą, kad būtų įgyvendinami Centro veiklos tikslai ir atliekamos nustatytos funkcijos;

16.4. užtikrina, kad būtų laikomasi įstatymų, kitų teisės aktų ir šių nuostatų;

16.5. atsako už Centro veiklos tikslų įgyvendinimą ir funkcijų atlikimą;

16.6. pagal kompetenciją sudaro sutartis Centrotikslams įgyvendinti ir funkcijoms atlikti;

16.7. neviršydamas Klaipėdos miesto savivaldybės administracijos direktoriaus nustatyto didžiausio leistino pareigybių skaičiaus ir asignavimų valdytojo skiriamų lėšų darbo užmokesčiui, tvirtina įstaigos struktūrą ir pareigybių sąrašą;

16.8. tvirtina Centro darbo tvarkos taisykles, struktūrinių padalinių nuostatus, pareigybių aprašymus;

16.9. tvirtina Centro metinius veiklos planus;

16.10. teisės aktų nustatyta tvarka priima į darbą ir atleidžia iš jo Centro darbuotojus;

16.11. teisės aktų nustatyta tvarka skatina Centrodarbuotojus, skiria drausmines nuobaudas, atlieka kitas personalo valdymo funkcijas;

16.12. disponuoja Centruiskirtomis lėšomis ir vykdo su tuo susijusias finansines operacijas, pasirašo banko čekius, įgaliojimus ir kitus dokumentus;

16.13. Lietuvos Respublikos teisės aktų nustatyta tvarka atstovauja Centruivalstybės ir savivaldybių institucijose ir įstaigose, taip pat santykiuose su kitais šalies ar užsienio fiziniais ir juridiniais asmenimis;

16.14. užtikrina racionalų ir taupų lėšų ir turto naudojimą, veiksmingą biudžetinės įstaigos vidaus kontrolės sistemos sukūrimą, jos veikimą ir tobulinimą;

16.15. atsako už buhalterinės apskaitos organizavimą, ataskaitų rinkinių pagal Lietuvos Respublikos viešojo sektoriaus atskaitomybės įstatymo ir kitų teisės aktų reikalavimus rengimą bei pateikimą nustatytu laiku;

16.16. atlieka kitas įstatymų ir kitų teisės aktų jam nustatytas funkcijas.

**V SKYRIUS**

**TURTAS IR LĖŠOS**

17. Centras iš savivaldybės biudžeto skirtus asignavimus naudoja pagal asignavimų valdytojo patvirtintas sąmatas, vadovaudamasis savininko patvirtintais Savivaldybės biudžeto vykdymo ir atskaitomybės bei Savivaldybės biudžeto specialiųjų programų sudarymo ir vykdymo tvarkos aprašais ir kitais teisės aktais.

18. Centro turtą, valdomą patikėjimo teise, sudaro nekilnojamasis, ilgalaikis materialusis ir nematerialusis bei trumpalaikis materialusis turtas, piniginės lėšos ir kitas su įstaigos veikla susijęs turtas. Centras šį turtą valdo, naudoja ir disponuoja juo teisės aktų nustatyta tvarka.

19. Centro lėšų šaltiniai gali būti:

19.1. savivaldybės biudžeto lėšos;

19.2. Lietuvos Respublikos valstybės biudžeto lėšos;

19.3. valstybės biudžeto specialiosios tikslinės dotacijos savivaldybių biudžetams;

19.4. už suteiktas socialines paslaugas gautos lėšos;

19.5. kitos teisėtai įgytos lėšos ir turtas.

**VI SKYRIUS**

**TEISĖS**

20. Centras turi teisę:

20.1. pagal kompetenciją teisės aktų nustatyta tvarka sudaryti sutartis;

20.2. Lietuvos Respublikos labdaros ir paramos įstatymo nustatyta tvarka gauti paramą veiklos tikslams ir funkcijoms įgyvendinti;

20.3. turėti einamąsias sąskaitas viename iš pasirinktų Lietuvos Respublikos bankų;

20.4. teisės aktų nustatyta tvarka ir sąlygomis valdyti, naudoti, saugoti savivaldybės jam patikėjimo teise perduotą turtą ir juo disponuoti;

20.5. naudotis kitomis įstatymų ir kitų teisės aktų nustatytomis teisėmis.

**VII SKYRIUS**

**FINANSINĖS VEIKLOS KONTROLĖ IR AUDITAS**

21. Centro finansinės veiklos kontrolę vykdo savininkas ir kitos valstybinės institucijos ar įstaigos įstatymų ir kitų teisės aktų nustatyta tvarka.

22. Centro buhalterinė apskaita organizuojama ir finansinių ir biudžeto vykdymo ataskaitų rinkiniai sudaromi ir teikiami Lietuvos Respublikos buhalterinės apskaitos įstatymo, Lietuvos Respublikos viešojo sektoriaus atskaitomybės įstatymo ir kitų teisės aktų nustatyta tvarka.

23. Iš savivaldybės biudžeto išlaikomos biudžetinės įstaigos veiklos ir išorės finansinį auditą atlieka savivaldybės kontrolierius (Kontrolės ir audito tarnyba).

24. Centrovidaus auditas atliekamas vadovaujantis Lietuvos Respublikos vidaus kontrolės ir vidaus audito įstatymu ir kitais vidaus auditą reglamentuojančiais teisės aktais.

**VIII SKYRIUS**

**BAIGIAMOSIOS NUOSTATOS**

25. Centras gali būti reorganizuojamas arba likviduojamas remiantis Lietuvos Respublikos biudžetinių įstaigų įstatymo ir kitų teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_